1Xo'on panok xe moltaj chic uq'uial winak ru'; ique, xq'uisic wach quiqui tijo. I Jesus xe u siq'uij i u tijoxelab ru' y xu bij chique: 2—To' qui wach i winak-i, man are oxib 'ij iri chi je 'o chi wu'; n-ta chic wach quiqui tijo. 3Wo'or, we que in tak bi che cachoch, lic n-quiqui ch'ij ti uponic we n-ta wa qui tijom bic. Man je 'o jujun chique, naj je petnak wi. (Queje ile xu bij i Jesus chique u tijoxelab.) 4Ique xqui bij che: —¿Wach qui tzukic i winak caka 'an 'uri waral? N-ta ca tijaw chi, che i lugar-i chi lic tz'inilic —xqui bij u tijoxelab che. 5I Jesus xu tz'onoj chique: —¿Ni'pa i caxlanwa 'o iwu'? —xu bij. Ique xqui bij: —Xa wukub —xe cha che. 6Are 'uri i Jesus xu bij chique i winak chi que cubi chuwach tak ulew. Te'uri xu chap i wukub caxlanwa y xu tioxij che i Dios. Te'uri xu piro, y xu ya chique u tijoxelab. Ique xqui jach chique i winak. 7Xak 'o jubi' ral tak car cu'. I Jesus xu tioxij che i Dios rumal, y xu bij chique u tijoxelab chi que qui jacha chique i winak. 8Conojel i winak xqui tijo y xe nojic. Are xquelej ile, i u tijoxelab xqui mol ni'pa i ch'akatak chi xsobrinic, xnoj wukub chicach che. 9I winak chi xe nojic, colo je 'o cajib mil chique. Te'uri i Jesus xe u 'ijla canok, 10y xoc bi pa bárco cu' u tijoxelab; xe 'ax 'uri ch'akap che i jyub Dalmanúta. 11Je 'o jujun aj Fariséo winak xe upon ru' i Jesus y xe oc chu chapic quib chi tzij ru'. Xqui tz'onoj che chi cu c'ut jun milágro chique, c'utbal-re we 'o u cho'ab i Dios ru'; ique xa c'ambal u pam quiqui 'ano. 12I Jesus, lic xu q'uis u c'ux rumal; xu bij: —¿Wuchac ix winak wo'or xa quiwaj quiwil ni jun milágro, c'utbal re u cho'ab i Dios? Lic quin bij chiwe, lic mi jun c'utbal re u cho'ab ca 'an na chiwach —xu bij i Jesus chique. 13Te'uri xe u canaj canok y xoc pa bárco, y xe 'ax chic ch'aka alagun. 14I u tijoxelab i Jesus xsach i qui wa chi qui c'ux; n-xqui c'am tu bic wach i rajwaxic quiqui tij pa be. Xa jun caxlanwa qui c'amom bi cu' pa bárco. 15I Jesus xu bij jun moxbal tzij chique: —Chitape', chi 'ana cwent che i cunbal re i caxlanwa que i aj Fariséo, xak i re i ma Heródes —xu bij chique. 16I u tijoxelab xe oc chu bixquil chiquiwach: —Xu bij ire ile man n-ta ka caxlanwa ka c'amom lok —xe cha. 17I Jesus xu na'o wach quiqui bij; xu bij chique: —¿Wuchac quix c'achir rumal i caxlanwa? ¿Wuchac quix lapan chirij? ¿Maja ba qui ta u be 'uri? ¿Xix naw ta bawa che, wach xin 'ano? ¿Lic co ba i jolom-i? 18'O i ba'wach, ¿n-quix tzun ta bawa? 'O i xiquin, ¿n-quix tan ta bawa? ¿N-ca c'un ta bawa pi c'ux 19wach xiwilo are xin ya i jo'ob pan chique i jo'ob mil winak? ¿Ni'pa chicach i ch'akatak xsobrinic? —xu bij chique. —Cablajuj —xqui bij che. 20—Xak are xin ya i wukub pan chique i cajib mil winak, ¿ni'pa chicach i ch'akatak xsobrinic? —xu bij chique. —Wukub —xqui bij che. 21Te'uri xu bij: —¿Maja qui ta 'uri u be ile? —co'ono. 22Are xe upon pa tinimit Betsáida, xc'am li jun mawach ru' i Jesus, y xqui tz'onoj che chi cu chap na ru' u 'ab. 23I Jesus xu chap bi che u 'ab, y xel pa tinimit ru'. Te'uri i Jesus xu coj pich' u c'axaj che u ba'wach i mawach, y xu ya u 'ab puwi. Te'uri xu tz'onoj che we ca tzun jubi'. 24I mawach xu bij: —Que wil i winak —xu bij—. Pacha che', cwil yin, xui-ri que binic —xu bij. 25I Jesus xu coj chic u 'ab che u ba'wach; te'uri i achi xu coj retalil che u takenic, y xutziric. Are 'uri lic xtzun bien. 26Te'uri i Jesus xu tak bi ru' rachoch, y xu bij che: —Mat oc pa tinimit, xak ma bij iri chila —xu bij che. 27Te'uri i Jesus xa 'e cu' u tijoxelab che tak i aldéa re i tinimit Cesaréa Filípo. Are que tijin chi be, xu tz'onoj chique u tijoxelab: —I winak, are quin qui lapo, ¿wach quiqui bij ique chi in pachin yin? —xu bij. 28Ique xqui bij che: —'O jujun quiqui bij chi yet at 'etz ma Wan chi aj kajsanel ya, quiqui bij. Xak 'o i que binic chi yet at ujer mam Elías. Xak je 'o juban chic quiqui bij chi yet at jun chic ajbil u tzij i Dios, quiqui bij i winak chawij. Queje ile xqui bij u tijoxelab che. 29Te'uri i Jesus xu tz'onoj chique u tijoxelab: —Y yix, ¿wach i qui bij yix chi in pachin yin? I ma Pédro xu bij: —Yet at Crísto (chi Tolke koy'em) —xu bij che. 30Xui-ri i Jesus xu bij chique chi mi jun quiqui lap wi pachin ire. 31Te'uri i Jesus xoc chu bixquil chique chi ire, chi Achi aj Chicaj, lic cu tij ni uyej, xak ca xutux na cumal i nimak tak mam'ib, xak cumal i caj'atzil i sacerdóte, xak cumal i aj tijonel re i ujer 'atbal tzij. Xu bij chique chi ca camsax na, te'uri churox 'ij ca walijic. 32Ile lic sakil xu bij chique. Are 'uri i ma Pédro xu siq'uij pan jubi' ru', y xoc chu 'atixic wach i ca tijin chu bixquil. 33I Jesus xu pisquilij rib, y xe u tzu u tijoxelab. Are 'uri xu yaj i ma Pédro: —¡Chat el chinwach, a-Satanas! A nojbal yet n-queje taj pacha u ch'obom i Dios. Ca ch'ob yet pacha quiqui ch'ob i to' winak —xu bij che. 34Te'uri i Jesus xe u siq'uij u tijoxelab ru', xak i uq'uial winak, y xu bij chique: —Pachin jun craj ca terej chwij, 'o u chac mu ch'ob chic rib, xui-ri charekaj bi u cruz, y cha terej na chwij, tupu ca cam na rumal. 35Queje ile chu 'ana man pachin jun xa c'ax cu na u c'aslemal re waral, xa cu sach 'uri u c'aslemal chi sakil. Xui-ri, pachin jun ca sachsax nu wach u c'aslemal waral xa wumal yin, xak rumal i 'utz laj tzij re i Dios, cu rik 'uri u c'aslemal sakil. 36We 'o jun u ch'acom ronojel i beyomal re u wach i jyub ta'aj, xui-ri we cu sach u c'aslemal sakil, ile n-ta que'el wi, n-ta u ch'acom 'uri. 37¿Wach u tojic 'uri co'on na, ch'acbal re i u c'aslemal sakil we u sachom? N-taj. 38We 'o jun ca q'uix na chwe yin, xak che in tzij, chiquiwach i winak re wo'or chi lic je ajmaquib, xak yin quin q'uix na che ire are quin c'un tan chic. Yin, chi in Achi aj Chicaj, quin c'un chic ru' u 'ij u chomal in Kajaw, xak cu' i lo'laj ángel —xu bij i Jesus chique.
SAN MARCOS 8